**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky na základe novely zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „novela zákona“) s účinnosťou od 1. septembra 2019 predkladá návrh nariadenia vlády Slovenskej republiky, ktorým sa mení a dopĺňa príloha č. 12 časť B nariadenia vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov (ďalej len „návrh nariadenia“).

Cieľom návrhu nariadenia je úprava prílohy č. 12 časť B, ktorá určuje koeficienty na výpočet hodnoty koeficienta kvalifikačnej štruktúry pedagogických zamestnancov školy podľa zaradenia pedagogického zamestnanca do platovej triedy a pracovnej triedy s príslušným kreditovým príplatkom a rokmi praxe tak, aby bol zabezpečený jej súlad s novelou zákona, pričom prepočítané koeficienty zohľadňujú vekovú skladbu pedagogických zamestnancov.

Návrh nariadenia nemá vplyv na rozpočet verejnej správy, pretože vplyvy už boli zahrnuté do vplyvov na rozpočet verejnej správy spojených s novelou zákona. Návrh nariadenia nemá vplyv na podnikateľské prostredie, vplyv na manželstvo, rodičovstvo a rodinu, vplyv na životné prostredie, vplyv na informatizáciu spoločnosti, a ani vplyv na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi  nálezmi Ústavného súdu Slovenskej republiky, medzinárodnými zmluvami a medzinárodnými dokumentami, ktorými je Slovenská republiky viazaná, zákonmi a právom Európskej únie.

Predkladaný materiál nie je predmetom vnútrokomunitárneho pripomienkového konania.

Dátum účinnosti sa navrhuje od 1. septembra 2019, z dôvodu zabezpečenia súladu znenia návrhu nariadenia s novelou zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov účinnou od 1. septembra 2019.